แบงก์กรุงไทยยกระดับป้องกันโควิดขั้นสูงสุด
“กรุงไทย” ยกระดับป้องกันโควิด-19 “ขั้นสูงสุด” ปิดตึกพ่นฆ่าเชื้อทุกชั้น


11 เม.ย. 2564

ธนาคารกรุงไทย แจ้งว่า จากสถานการณ์การแพร่ระบาดของโควิด-19 รอบใหม่ที่ขยายวงกว้างอย่างรวดเร็ว ธนาคารได้ยกระดับมาตรการป้องกันการแพร่ระบาด “ขั้นสูงสุด” ตามแผนสำรองการทำงานในภาวะฉุกเฉิน (BCP) ทั้งมาตรการด้านสาธารณสุข และมาตรการด้านพนักงาน โดยคำนึงถึงความปลอดภัยของพนักงานและลูกค้าที่เข้ามาใช้บริการเป็นสำคัญ
มาตรการด้านสาธารณสุข ธนาคารได้ปิดอาคารสำนักงานใหญ่นานาเหนือ อาคารสุขุมวิท เพื่อดำเนินการฉีดพ่นยาฆ่าเชื้อและเช็ดทำความสะอาดทุกชั้น  ตั้งแต่วันที่ 10-11 เมษายน 2564 และเพิ่มมาตรการทำความสะอาดภายในอาคารสำนักงานสาขาทุกแห่งอย่างต่อเนื่อง ตั้งแต่วันที่ 8 เมษายนที่ผ่านมา อาทิ อาคารไสวบราวน์ 1-2 อาคารสาขาสวนมะลิ อาคารสามย่านมิตรทาวน์ โดยเพิ่มรอบทำความสะอาดฆ่าเชื้อทุกชั่วโมง  เพิ่มจุดเจลล้างมือเพิ่มพนักงานประจำจุดคัดกรองการเข้าตัวอาคารสำนักงานใหญ่ และสำนักงานสาขา
มาตรการด้านพนักงาน ธนาคารให้พนักงานปฏิบัติงานจากที่พักอาศัย  หรือ Work From Home (WFH) โดยให้พนักงานเข้ามาปฏิบัติงานที่สำนักงานเท่าที่จำเป็นเท่านั้น โดยควบคุมสัดส่วนการเข้าปฏิบัติงานในอาคารสำนักงานใหญ่ ไม่เกิน 20-25% งดหรือเลื่อนการพบปะลูกค้าและบุคคลภายนอก รวมทั้งการประชุม สัมมนา ให้ดำเนินการผ่านระบบ Video Conference หลีกเลี่ยงพื้นที่แออัด งดการเดินทางข้ามจังหวัดและพื้นที่เสี่ยง และขอให้พนักงานยกระดับการป้องกันตนเอง ด้วยการสวมหน้ากากอนามัยตลอดเวลา ล้างมือบ่อยๆ ปฏิบัติตามมาตรการเว้นระยะห่างและสแกนไทยชนะ เมื่อเข้าปฏิบัติงานและเดินทางไปในพื้นที่สาธารณะ พร้อมรักษาวินัยการรายงานสถานะสุขภาพประจำวันอย่างเคร่งครัด




ก่อนหน้านี้ ธนาคารกรุงไทย แจ้งว่า ธนาคารได้รับแจ้งข้อมูลว่า พนักงานธนาคาร พนักงานบริษัทในเครือ พนักงาน Outsource และนักศึกษาฝึกงาน ที่ปฏิบัติงานอาคารสำนักงานใหญ่นานาเหนือ อาคารสุขุมวิท อาคารสามย่านมิตรทาวน์ อาคารไสวบราวน์ 2 และอาคารสาขาท่าดินแดง ติดโควิด-19 รวมจำนวน 9 ราย ปัจจุบันรักษาตัวอยู่ที่โรงพยาบาล ทั้งนี้ พนักงานธนาคาร ติดโควิด-19 จำนวน 5 ราย ดังนี้รายที่
1 ปฏิบัติงานที่ชั้น 26 อาคารสุขุมวิท มีประวัติไปร้านอาหารที่มีผู้ติดเชื้อ
รายที่ 2 ปฎิบัติงานที่ชั้น 10 อาคารนานาเหนือ บุคคลใกล้ชิดมีประวัติไปเที่ยวผับ
รายที่ 3 ปฎิบัติงานที่ชั้น 7 อาคารสุขุมวิท มีประวัติไปรับประทานอาหารที่ย่านทองหล่อ
รายที่ 4 ปฏิบัติงานที่ชั้น 8 อาคารนานาเหนือ มีประวัติพบปะเพื่อนที่ไปสังสรรค์ในย่านทองหล่อ
รายที่ 5 ปฏิบัติงานที่ชั้น 25 อาคารสุขุมวิท เพื่อนที่อยู่ร่วมกันติดโควิด-19
พนักงานบริษัทในเครือ พนักงาน Outsource และนักศึกษาฝึกงานของธนาคาร ติดโควิด-19 จำนวน 4 ราย ดังนี้
รายที่ 1 พนักงาน Outsource ปฏิบัติงานที่อาคารสุขุมวิทชั้น 3-4 และอาคารสามย่านมิตรทาวน์ มีประวัติไปสถานที่เดียวกันกับไทม์ไลน์ของผู้ติดเชื้อจากย่านทองหล่อ
รายที่ 2 พนักงาน Outsource ปฏิบัติงานที่อาคารสุขุมวิทชั้น 3-4 และอาคารสามย่านมิตรทาวน์ มีประวัติรับประทานอาหารที่ย่านทองหล่อ
รายที่ 3 พนักงาน บริษัท กรุงไทยคอมพิวเตอร์เซอร์วิสเซส จำกัด (KTBCS) ปฏิบัติงานที่อาคารไสวบราวน์ 2 มีประวัติรับประทานอาหารที่ย่านทองหล่อ
รายที่ 4 นักศึกษาฝึกงาน สาขาท่าดินแดง มีประวัติพบปะผู้ติดเชื้อโควิด-19ธนาคารจึงได้ดำเนินการดังนี้ 1.ให้พนักงานที่มีปฏิสัมพันธ์ใกล้ชิดกับพนักงานกลุ่มกล่าว เข้ารับการตรวจหาเชื้อ และกักตัวเป็นเวลา 14 วันแล้ว โดยธนาคารจะติดตามอาการของพนักงานอย่างใกล้ชิดต่อไป 2. แจ้งไปยังกระทรวงสาธารณสุข เพื่อเข้ามาดำเนินการฉีดฆ่าเชื้อ ณ อาคารสำนักงานใหญ่นานาเหนือ อาคารสุขุมวิท อาคารสามย่านมิตรทาวน์ อาคารไสวบราวน์ 2 และอาคารสาขาท่าดินแดงธนาคารตระหนักถึงความปลอดภัยของพนักงานและลูกค้าเป็นสำคัญ และดำเนินการตามมาตรการป้องกันและควบคุมการแพร่ระบาดของโควิด-19 ของกระทรวงสาธารณสุขอย่างเคร่งครัด ทีม Marketing Strategy10 เมษายน 2564